**Anexă**

**Procedura de înscriere/radiere a mențiunilor provizorii în/din Registrul beneficiarilor ținut de Oficiul Național al Registrului Comerțului**

Art. 1. - Prezenta procedură privește schimbul de informații și de documente între autoritățile/ entităţile la care se referă art. 19 alin. (7) – (72) din Legea nr. 129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, cu modificările şi completările ulterioare, denumită în continuare Legea nr. 129/2019.

Art. 2. (1) - În vederea asigurării caracterului adecvat, corect şi actualizat al informaţiilor cuprinse în Registrul beneficiarilor reali, ONRC verifică, unde este cazul, concordanța între datele înscrise în registrul comerțului central computerizat și datele privind beneficiarii reali.

(2) În cazul existenței unor neconcordanțe între datele menționate la alin. (1), ONRC actualizează evidențele proprii, în cazul datelor completate anterior din oficiu sau, după caz, sesizează ONPCSB în cazul unor neconcordanțe existente în declarațiile privind beneficiarii reali.

Art. 3.- Informarea ONPCSB și a ONRC, în condițiile art. 19 alin. (7) – (71) din Legea nr. 129/2019, privește atât autorităţile care au acces la Registrul beneficiarilor reali prevăzute de art. 19 alin. (8) lit. a) din Legea nr. 129/2019, cât și entităţile raportoare.

Art. 4. - (1) Autorităţile care au acces la Registrul beneficiarilor reali, în măsura în care această cerinţă nu interferează nejustificat cu atribuţiile lor legale, informează ONPCSB şi ONRC cu privire la orice neconcordanţă între informaţiile disponibile în Registrul beneficiarilor reali şi informaţiile privind beneficiarii reali pe care le deţin.

(2) Informarea prevăzută la alin. (1) va fi făcută, de îndată, cu semnătură electronică calificată, la o căsuță de e-mail pusă la dispoziție în acest sens de ONRC și va cuprinde datele pe care le dețin privind beneficiarii reali cu indicarea exactă a neconcordanței sesizate față de datele înregistrate în Registrul beneficiarilor reali.

Art. 5. – (1) Entităţile raportoare prevăzute la art. 5 din Legea nr. 129/2019, după consultarea Registrului beneficiarilor reali, informează ONPCSB şi ONRC cu privire la orice neconcordanţă între informaţiile disponibile în Registrul beneficiarilor reali şi informaţiile privind beneficiarii reali pe care le deţin.

(2) Informarea prevăzută la alin. (1) va fi făcută, de îndată, cu semnătură electronică calificată, la o căsuță de e-mail pusă la dispoziție în acest sens de ONRC și va cuprinde datele pe care le dețin privind beneficiarii reali cu indicarea exactă a neconcordanței sesizate față de datele înregistrate în Registrul beneficiarilor reali.

Art. 6.- Pe baza informațiilor transmise potrivit art. 4, respectiv art. 5, de mai sus, ONRC va înscrie, din oficiu, în Registrul beneficiarilor reali, o menţiune provizorie cu privire la existența neconcordanței privind datele înregistrate anterior în Registrul beneficiarilor reali.

Art. 7 – (1) După soluţionarea neconcordanţei, la solicitarea ONPCSB, ONRC radiază menţiunea şi păstrează datele înregistrate anterior înscrierii acesteia.

 (2) Pentru transmiterea, de către ONPCSB, pe cale electronică, cu semnătură electronică calificată, a adresei prin care solicită, după soluționarea neconcordanței, radierea mențiunii provizorii, ONRC pune la dispoziția ONPCSB o căsuță de e-mail special destinată acestei corespondențe.